पाएं अपने शहर की ताज़ा ख़बरें और फ्री ई-पेपरडाउनलोड करें
अमृतसर. घल्लूघारा दिवस के तौर पर 6 जून को मनाई जा रही आपरेशन ब्लू स्टार की 29वीं बरसी के मौके पर दरबार साहिब परिसर में दमदमी टकसाल द्वारा नवनिर्मित 'गुरुद्वारा यादगार शहीदांÓ चर्चा का केंद्र रहेगा। इस गुरुद्वारे के मुख्यद्वार और दीवारों पर जरनैल सिंह भिंडरांवाला का नाम अंकित किए जाने से विवाद उठ खड़ा हुआ। इसका समाधान अभी तक नहीं हो सका।
घल्लूघारा समागम के प्रबंधों के मद्देनजर रविवार को शिरोमणि कमेटी के प्रधान अवतार सिंह मक्कड़ ने अकालतख्त और नए गुरुद्वारे का जायजा लिया था। नए गुरुद्वारे की चाबियां बेशक शिरोमणि कमेटी के हवाले कर दी गई हैं, लेकिन इसकी बेसमेंट में अब भी दमदमी टकसाल के युवा अनुयायी बैठकर सारी स्थिति पर नजर रखते हैं। दमदमी टकसाल के वर्तमान मुखिया हरनाम सिंह धुम्मा चाहते थे कि घल्लूघारा दिवस पर नए गुरुद्वारे में अखंड
पाठ का भोग डाला जाए, लेकिन जत्थेदार गुरबचन सिंह ने साफ किया कि मुख्य समागम पहले की तरह अकालतख्त पर ही होगा।
मंगलवार को अकालतख्त पर गुरु ग्रंथ साहिब का अखंड पाठ शुरू हो गया। इसका भोग 6 जून को पड़ेगा। इस दिन फौजी कार्रवाई के दौरान मारे गए खाड़कुओं के परिवारों को सम्मानित किया जाएगा।
घल्लूघारा दिवस पर अकालतख्त के जत्थेदार संगत के नाम संदेश भी पढ़ते हैं। वे आपत्तिजनक नारे न लगाने की अपील भी करते हैं, लेकिन इसके बावजूद अलगाववादी नारे गूंजते हैं। इनकी शुरुआत सिमरजीत मान करते आए हैं।
आज निकाला जाएगा यादगारी मार्च
घल्लूघारा दिवस से पहले बुधवार को अपनी आतंकी कार्यवाहियों के लिए 1998 तक प्रतिबंधित रही संस्था दल खालसा द्वारा घल्लूघारा यादगारी मार्च निकाला जा रहा है। दल खालसा के महासचिव कंवरपाल सिंह के अनुसार अकालतख्त पर मार्च की समाप्ति पर गुरुद्वारा यादगार शहीदां में अरदास की जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn